**Fenntarthatósági Nap 12 pályázat – részvételi feltételek**

# A pályázat tartalma

A Magyar Telekom Nyrt. (székhelye: 1097 Budapest, Könyves Kálmán krt. 36., cégjegyzékszáma: Cg. 0110- 041928, adószáma: 10773381-2-44, a továbbiakban: **Magyar Telekom**) szervezésében pályázat (a továbbiakban: **Pályázat**) indul, melyben azon 18. életévüket betöltött természetes személyek vehetnek részt, akik 2019. június 23. és 2019. augusztus 30. között (a továbbiakban: **Pályázat időtartama**) a jelen művészeti pályázati kiírásnak és feltételeknek megfelelően minimum egy kreatív alkotást/fotót, zeneművet, slammet, filmet feltöltenek az ismertebb megosztóoldalakra és beküldenek a palyazat@fenntarthatonap.hu email címre, és maradéktalanul megfelelnek a jelen pályázati kiírásban foglalt feltételeknek, valamint a jelen pályázati kiírást teljes körűen elfogadják, a pályázati adatlapot kitöltve elküldik a pályázattal együtt.

A pályázat technikai lebonyolítását a HD Communication Korlátolt Felelősségű Társaság (székhelye: 1025 Budapest, Józsefhegyi utca 28. D. ép. 2. em. 1.; cégjegyzékszáma: 01 09 179471; adószáma: 24734035-2-41) végzi.

A HD Communication Korlátolt Felelősségű Társaság a pályázat lebonyolítása során a Magyar Telekom megbízásából adatfeldolgozóként jár el. A kiválasztással és a nyereménnyel kapcsolatos ügyintézést a Magyar Telekom végzi.

# Részvételi feltételek

A művészeti pályázaton csak valós adatokkal regisztrált, Magyarországon élő magánszemélyek vehetnek részt. A Pályázatra történő nevezéshez a résztvevőnek fel kell töltenie bármelyik megosztóoldalra és be kell küldenie a palyazat@fenntarthatonap.hu email címre egy saját készítésű kreatív alkotást, zeneművet, slamet, filmet és a kitöltött Pályázati adatlappal együtt meg kell adnia nevét, valamint email címét és postai címét, valamint internetre feltöltött alkotás esetén a feltöltött alkotás internetes elérhetőségét (link).

A Pályázatra kreatív, zene/slam, film kategóriában lehet nevezni, egy pályázó kategóriánként maximum három alkotást küldhet be.

A Pályázaton való részvétel jelen részvételi feltételek elfogadásának minősül.

# A Pályázat időtartama

A Pályázatot a Magyar Telekom 2019. június 23-tól 2019. augusztus 30-ig hirdeti meg. A Pályázaton történő részvételre, vagyis az alkotások feltöltésére, elküldésére és a szükséges adatok megadására ezen időtartamon belül van lehetőség.

# Moderálás

A Magyar Telekom fenntartja magának a jogot, hogy minden olyan alkotást, amely közerkölcsöt, mások vallási-, felekezeti, etnikai hovatartozását, etikai szabályt, illetve harmadik személyek egyéb jogait vagy jogszabályt sért, vagy a Magyar Telekom üzleti érdekeit, jó hírnevét sérti vagy a Magyar Telekom megítélése szerint bármely módon bárkire sértő lehet, a Pályázatból kizárja. Az esetleges jogsértő alkotásokért a felelősség kizárólag a jogsértő felhasználót terheli.

# Nyertesek kiválasztása

A beérkezett pályaműveket öt tagból álló zsűri értékeli, tagjai:

* Szomolányi Katalin, a Fenntarthatósági Nap főszervezője

- Pásztor Anna, énekesnő, előadóművész, színész, táncművész

* Rohonyi Gábor, rendező
* Kovács András Péter, a Magyar Telekom tartalom és marketing kommunikációs osztályvezetője
* Szegedi Csaba, a MOME egyetemi adjunktusa

Az értékelés fő szempontjai: a feltételeknek való megfelelésen túl a koncepció, a témára való reflektálás eredetisége és a megvalósítás minősége.

A Fenntarthatósági Nap 12 Pályázat központi témája:

„PISZKOS12 – Tisztázzunk valamit”

A zsűri a Pályázat beküldési határideje után, 2019. szeptember 10-ig választja ki a nyerteseket. A kiválasztást követően a nyertes pályázókat a megadott email címükön értesíti a Magyar Telekom. A nyeremények átadása a 2019. szeptember 14-i rendezvényen történik, melyről előzetesen szintén e-mailben történik egyeztetés. Akadályoztatás esetén a díj személyesen egyeztetett időpontban és helyen átvehető. A Pályázatnak kategóriánként egy fődíja, egy második és egy harmadik díja, valamint összességében egy közönségdíja van. A zsűri fenntartja a jogot, hogy kizárólag a minőségi elvárásoknak megfelelő alkotásokat díjazza. Ennek értelmében nem feltétlenül kerül minden díj kiosztásra.

A közönségdíj a szeptember 14-i rendezvény látogatói által leadott szavazatok alapján kerül kiadásra.

# Díjak­[[1]](#footnote-1)

|  |
| --- |
| KREATÍV - I Digital Media Campus 2020 képzés 1 fő részére |
| KREATÍV - II Elektromos roller |
| KREATÍV - III Fujifilm Instax Mini LiPlay hibrid fényképezőgép |
| FILM - I Apple iPad Air 256 GB |
| FILM - II 2 db Cisco Meraki WiFi access point 3 év előfizetéssel (MR33 modell, felhő alapú menedzsment) |
| FILM - III 1 db Cisco vezeték nélküli fejhallgató |
| ZENE - I Samsung Galaxy S10+ okostelefon |
| ZENE - II Samsung Galaxy TAB A10.1 (2019) tablet |
| ZENE - III Samsung Galaxy Watch Active okosóra |
| KÖZÖNSÉGDÍJ 120 000 Ft értékű budapesti közösségi közlekedés csomag (GreenGo egyenlegfeltöltés vagy éves Budapest Bérlet + Mol Bubi) |

A KREATÍV pályázat támogatója a Ringier Axel Springer Magyarország, a FILM kategória díjait a CISCO biztosítja, a ZENE/SLAM kategória a SAMSUNG támogatásával valósul meg. A közönségdíj támogatója a NOIZZ.hu.

A juttatással kapcsolatos közterhet (szja-t) a juttatás időpontjában hatályos 1995. évi CXVII. törvény (Szja tv.) 76.§-a szerinti nem pénzben kapott nyereményekre vonatkozó szabályok szerint a Magyar Telekom fizeti meg.

# Nyeremények átvétele

A nyereményeket személyazonosságot igazoló okmány felmutatásával lehet átvenni. A nyeremények készpénzre vagy másra nem válthatók és át nem ruházhatók.

Pályázó jelen pályázati kiírás elfogadásával vállalja, hogy nyertessége esetén a nyeremény átvétele/ felhasználása utáni 30 (harminc) napon belül, a Fenntarthatósági Nap közösségi oldalán [(https://www.facebook.com/fenntarthatonap)](https://www.facebook.com/fenntarthatonap) nyilvánosan posztol egy fotót a nyeremény átvételéről illetve annak felhasználásáról.

# Adatvédelem

A Magyar Telekom, mint adatkezelő a pályázók/résztvevők személyes adatait a hatályos adatvédelmi szabályok alapján, a jelen részvételi feltételek rendelkezései szerint kezeli. Az adatkezelő a pályázók/résztvevők által megadott személyes adatokat kizárólag a jelen részvételi feltételekben meghatározott célokra kezeli.

A Pályázat díjátadóján képfelvételek készülnek, mely tényre a jelen adatkezelési tájékoztató útján felhívjuk a tisztelt érintettek figyelmét.

*A személyes adatok tervezett kezelésének célja, az adatkezelés jogalapja, a kezelt személyes adatok köre, az adatkezelés időtartama:*

| **Az adatkezelés célja** | **Az adatkezelés jogalapja** | **A kezelt személyes adatok köre** | **Az adatkezelés időtartama** |
| --- | --- | --- | --- |
| A Fenntarthatósági Nap 12 Pályázaton való részvétel regisztrálása, Pályázat lebonyolítása, valamint a jelen részvételi feltételekben meghatározott esetekben képfelvételek készítése és felhasználása kommunikációs célokra a Magyar Telekom, mint adatkezelő külső, illetve belső felületein, rendezvényein. | A pályázók **hozzájárulása** az Általános Adatvédelmi Rendelet (GDPR), 6. cikk (1) bekezdés a) pontja alapján.  A pályázó hozzájárulása kiterjed arra is, hogy – amennyiben a Pályázaton díjazott lesz - a nevét és a díjátadón készült fotót az adatkezelő az interneten, a közösségi médiában (az adatkezelő Facebook oldalán, YouTube csatornáján), valamint a sajtóban vagy egyéb nyomtatott kiadványokban időbeli és területi korlátozás nélkül nyilvánosságra hozza, illetve közzétegye, továbbá ezen médiumokon keresztül a nyilvánossághoz közvetítse és ennek érdekében többszörözze.  A hozzájárulás bármikor visszavonható. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét. | Név, postai cím, e-mail cím és telefonszám.  A pályázat címe, a pályázati kategória (zene/slam, film, kreatív), illetve a Pályázat folyamán megadott egyéb személyes adatok.  A Pályázat keretében készített pályamű.  A díjazott pályázók esetében: díjátadón készült fénykép-felvétel, illetve a Fenntarthatósági Nap közösségi oldalán, a 7. pontban foglaltaknak megfelelően közzétett nyilvános poszt, illetve fénykép-felvétel. | A hozzájárulás visszavonása esetén a személyes adatok törlésre kerülnek (a regisztráció törlésével a Pályázaton való részvétel egyidejűleg automatikusan megszűnik).  A személyes adatok legkésőbb 2019. december 20-ig törlésre kerülnek. (A pályázók tudomásul veszik, hogy díjazásuk esetén a nyilvánosságra hozott adatok törlési igény esetén is elérhetők maradnak a nyilvánosság számára.)  Felhívjuk az érintettek figyelmét arra, hogy a már közzétett vagy más módon nyilvánosságra hozott felvételek a hozzájárulás visszavonása esetén is elérhetők maradhatnak. |
| A Fenntarthatósági Napról és a rendezvényhez kapcsolódó Pályázatról, valamint a fenntarthatósággal kapcsolatos témákról való tájékoztatás (hírlevél útján). | A pályázók **hozzájárulása** az Általános Adatvédelmi Rendelet (GDPR), 6. cikk (1) bekezdés a) pontja alapján.  A hozzájárulás bármikor visszavonható. A hozzájárulás visszavonása nem érinti a hozzájáruláson alapuló, a visszavonás előtti adatkezelés jogszerűségét. | Név, e-mail cím. | A hozzájárulás visszavonása esetén a személyes adatok törlésre kerülnek. |

Az adatkezelés során automatizált döntéshozatalra, ideértve a profilalkotást is, nem kerül sor.

Amennyiben a Pályázatban való részvétel során az érintett harmadik személyre vonatkozó személyes adatot oszt meg, hoz nyilvánosságra vagy kezel egyéb módon, akkor ezen adatkezelés végrehajtásával akképpen nyilatkozik, hogy a vonatkozó személyes adatok kezelése tekintetben megfelelő jogalappal, így különösen az adott személy megfelelő tájékoztatáson alapuló hozzájárulásával rendelkezik, amely jogalap meglétét szükség esetén a Magyar Telekom felhívására igazolja. Ezen adatkezelésért az érintett kizárólagosan felel, azért a Magyar Telekom semmiféle felelősséggel nem tartozik.

A Magyar Telekom, mint adatkezelő az adatkezeléssel kapcsolatban adatfeldolgozóként igénybe veszi a HD Communication Korlátolt Felelősségű Társaságot (székhelye: 1025 Budapest, Józsefhegyi utca 28. D. ép. 2. em. 1.; cégjegyzékszáma: 01 09 179471; adószáma: 24734035-2-41), amely az adatkezeléssel kapcsolatban a Pályázat technikai lebonyolítását végzi.

A pályázók a Pályázaton való részvétellel elismerik és elfogadják, hogy a Pályázat során történő adatkezelés célját megértették. A pályázók kifejezetten elfogadják és tudomásul veszik, hogy nem jogosultak ellenszolgáltatásra adataiknak a Pályázattal összefüggésben történő nyilvános közzétételéért vagy a Pályázat céljaira történő felhasználásáért. A pályázók személyes adatait a Magyar Telekom további harmadik személyeknek nem adja tovább, a HD Communication Korlátolt Felelősségű Társaságon kívül a Magyar Telekom további adatfeldolgozót nem vesz igénybe. A személyes adatok harmadik országba történő továbbítására nem kerül sor.

*Adatbiztonság:*

Az adatkezelő megfelelő intézkedésekkel védi a pályázók személyes adatait különösen a jogosulatlan hozzáférés, megváltoztatás, továbbítás, nyilvánosságra hozatal, törlés vagy megsemmisítés, valamint a véletlen megsemmisülés és sérülés, továbbá az alkalmazott technika megváltozásából fakadó hozzáférhetetlenné válás ellen. A pályázók személyes adatainak a védelmét a Magyar Telekom a lehető legmagasabb fokon kívánja biztosítani.

*Az adatkezeléssel kapcsolatos jogok:*

A pályázó kérheti a Magyar Telekomtól, mint adatkezelőtől:

a) a rá vonatkozó személyes adatokhoz való hozzáférést,

b) személyes adatainak helyesbítését, valamint

c) személyes adatainak - a kötelező adatkezelés kivételével - törlését vagy kezelésének korlátozását, valamint.

d) - az Általános Adatvédelmi Rendeletben meghatározott feltételek fennállása esetén - az adathordozhatósághoz való jogának biztosítását.

A pályázó jogosult arra, hogy a Magyar Telekomtól visszajelzést kapjon arra vonatkozóan, hogy személyes adatainak kezelése folyamatban van-e, és ha ilyen adatkezelés folyamatban van, jogosult arra, hogy a személyes adatokhoz hozzáférést kapjon.

A pályázó jogosult arra, hogy kérésére a Magyar Telekom indokolatlan késedelem nélkül helyesbítse a rá vonatkozó pontatlan személyes adatokat.

A pályázó jogosult arra, hogy kérésére a Magyar Telekom indokolatlan késedelem nélkül törölje a rá vonatkozó személyes adatokat, a Magyar Telekom pedig köteles arra, hogy a pályázóra vonatkozó személyes adatokat indokolatlan késedelem nélkül törölje, ha a

a) személyes adat kezelése jogellenes;

b) a pályázó ezt kéri (hozzájárulás visszavonására tekintettel);

c) az hiányos vagy téves - és ez az állapot jogszerűen nem orvosolható -, feltéve, hogy a törlést törvény nem zárja ki;

d) az adatkezelés célja megszűnt, vagy az adatok tárolásának törvényben meghatározott határideje lejárt;

e) azt a bíróság vagy a Nemzeti Adatvédelmi és Információszabadság Hatóság elrendelte.

A Magyar Telekom indokolatlan késedelem nélkül, de legfeljebb a kérelem beérkezésétől számított egy hónapon belül tájékoztatja a pályázót a kérelme nyomán hozott intézkedésekről. Ha a pályázó elektronikus úton nyújtotta be a kérelmet, a tájékoztatást lehetőség szerint elektronikus úton kell megadni, kivéve, ha a pályázó azt másként kéri. A Magyar Telekom a pályázó részére a tájékoztatást, hozzáférést és egyéb intézkedést díjmentesen biztosítja. A kérelmeket az alábbi elérhetőségeken terjeszthetik elő a pályázók: fenntarthatosag@telekom.hu

Ha a Magyar Telekomnak megalapozott kétségei vannak a kérelmet benyújtó természetes személy kilétével kapcsolatban, további, a pályázó személyazonosságának megerősítéséhez szükséges információk nyújtását kérheti.

A Pályázaton résztvevő személyes adatainak a pályázó kérésére történő törlése esetén, a pályázó Pályázaton való részvétele ezzel egyidejűleg automatikusan megszűnik.

*Az adatkezeléssel kapcsolatos panasz benyújtásának joga és jogorvoslat:*

az adatkezeléssel kapcsolatos bármely panasz esetén a Magyar Telekom adatvédelmi tisztségviselőjéhez lehet fordulni: dr. Puskás Attila, cím: 1097 Budapest, Könyves Kálmán krt. 36.; email: [DPO@telekom.hu](mailto:DPO@telekom.hu).

Továbbá a pályázó panaszával a Nemzeti Adatvédelmi és Információszabadsághoz is fordulhat (postai cím: 1530 Budapest, Pf.: 5., cím: 1125 Budapest, Szilágyi Erzsébet fasor 22/c, telefon: +36 (1) 391-1400, fax: +36 (1) 391-1410, e-mail: ugyfelszolgalat@naih.hu, URL: http://naih.hu).

A pályázó a jogainak megsértése esetén a Magyar Telekommal szemben bírósághoz fordulhat. A bíróság az ügyben soron kívül jár el. Azt, hogy az adatkezelés a jogszabályban foglaltaknak megfelel, a Magyar Telekom köteles bizonyítani. A per elbírálása a törvényszék, a fővárosban a Fővárosi Törvényszék hatáskörébe tartozik. A per a pályázó lakóhelye vagy tartózkodási helye szerinti törvényszék előtt is megindítható.

A Magyar Telekom a pályázó adatainak jogellenes kezelésével, vagy az adatbiztonság követelményeinek megszegésével másnak okozott kárt köteles megtéríteni. A Magyar Telekom mentesül a felelősség alól, ha bizonyítja, hogy a kárt az adatkezelés körén kívül eső elháríthatatlan ok idézte elő. Nem kell megtéríteni a kárt annyiban, amennyiben az a károsult szándékos vagy súlyosan gondatlan magatartásából származott.

# Jognyilatkozatok

A résztvevő a Pályázaton való indulásával, alkotás feltöltésével, az adatai megadásával az általa készített alkotás (továbbiakban „hozzájárulás” vagy „résztvevői hozzájárulás”) tekintetében kizárólagos, időben és térben, valamint a felhasználás módja és mértéke tekintetében korlátlan,

harmadik személy részére átengedhető felhasználási jogot biztosít a Magyar Telekom részére, bárminemű ellentételezés (díjazás) nélkül. Magyar Telekom a felhasználási jog alapján különösen jogosult a feltöltött alkotást nyilvánossághoz közvetíteni, többszörözni, másolni, átdolgozni, terjeszteni, számítógéppel vagy elektronikus adathordozóra másolni, különösen a Pályázat során, a Pályázattal kapcsolatos megjelenésekben felhasználni, illetve azokból részleteket bemutatni, annak témáját felhasználni a publikálásra kerülő Magyar Telekom reklámanyagokban bárminemű díjazás nélkül. Magyar Telekom Nyrt.-t semmilyen kötelezettség nem terheli a résztvevői hozzájárulások felhasználását ill. közzétételét illetően. Magyar Telekom Nyrt. fenntartja magának a jogot, hogy a résztvevői hozzájárulásokat moderálja, és csak a moderáción átesett és a jelen pályázati feltételeknek mindenben megfelelő résztvevői hozzájárulásokat fogadja el.

A felelősség a jogosulatlan felhasználásért és a jogszabályok esetleges megsértéséért teljes mértékben a résztvevőt terheli. A résztvevő a regisztrációval egyben tudomásul veszi, hogy a jelen pályázati feltételeknek nem megfelelő pályázói hozzájárulás a Pályázatban való részvételből kizárásra kerül.

Résztvevő a Pályázaton történő részvétellel kifejezetten kijelenti és szavatol érte, hogy az általa a Pályázat keretében a feltöltött alkotások, mint szerzői művek tekintetében korlátozás nélkül és önállóan jogosult a jelen pályázati kiírásban meghatározott jognyilatkozatokat megtenni és a jelen pályázati kiírásban meghatározott felhasználási jogokat Magyar Telekom részére biztosítani. Résztvevő a Pályázaton történő részvétellel kötelezettséget vállal arra, hogy amennyiben Magyar Telekommal vagy az alkotások felhasználására általa feljogosított személlyel szemben, valamint a Pályázat lebonyolításában közreműködő HD Communication Korlátolt Felelősségű Társasággal szemben 3. személy jogai, így különösen szerzői jogai megsértése miatt kártérítési vagy bármilyen egyéb igénnyel lép fel, köteles a Magyar Telekomot, az alkotások felhasználására általa feljogosított személyt és HD Communication Korlátolt Felelősségű Társaságot ezen igények alól haladéktalanul és teljes körűen mentesíteni.

Résztvevő a Pályázaton történő részvétellel továbbá kifejezetten akként nyilatkozik és szavatol érte, hogy az általa a Pályázat keretében a feltöltött/beküldött alkotásokon esetlegesen szereplő személyek (a továbbiakban: **Szereplők**) képmásának jelen pályázati kiírásban foglaltak szerinti felhasználására engedélyt adni jogosult, a Szereplők a fotók feltöltéséhez előzetesen, jelen pályázati kiírás részletes áttanulmányozását követően igazolhatóan hozzájárultak, annak tudatában, hogy képmásuk felhasználásért ellentételezésre (díjazásra) igényt nem tarthatnak. Amennyiben bárki engedély nélküli képmásfelhasználás kapcsán kártérítési vagy bármilyen egyéb igényt támaszt Magyar Telekommal vagy az alkotások felhasználására általa feljogosított személlyel szemben, valamint a Pályázat lebonyolításában közreműködő HD Communication Korlátolt Felelősségű Társasággal szemben, Résztvevő köteles Magyar Telekomot, az alkotások felhasználására általa feljogosított személyt és HD Communication Korlátolt Felelősségű Társaságot ezen igények alól haladéktalanul és teljeskörűen mentesíteni.

Résztvevők a regisztrációval, a személyes adataik megadásával kifejezetten és határozottan hozzájárulnak személyes adataik jelen pályázati kiírásban foglaltak szerinti kezeléséhez és feldolgozásához és ahhoz, hogy Magyar Telekom vagy a Pályázat lebonyolításában résztvevő HD Communication Korlátolt Felelősségű Társaság a megadott email címre vagy postai címre a jelen Pályázattal kapcsolatosan üzenetet küldjön.

A Magyar Telekom fenntartja a jogot, hogy a jelen pályázati kiírásban foglalt feltételeket vagy magát kiírást akár a Pályázat időtartama alatt egyoldalúan módosítsa vagy megszüntesse. A részvételi feltételek módosításait, illetve a kiírás esetleges megszüntetéséről szóló értesítést a módosítást, illetve megszüntetést megelőzően a Magyar Telekom közzéteszi a Fenntarthatósági Nap weboldalán: www.fenntarthatonap.hu. A résztvevő felelőssége, hogy ezekről megfelelően tájékozódjon. A Magyar Telekom bármely, a jelen Pályázattal kapcsolatos döntése végleges és minden tekintetben kötelező érvényű, azokkal kapcsolatban jogi úton eljárás nem kezdeményezhető. A Magyar Telekom kizárja a résztvevő Magyar Telekommal és a Pályázat bonyolításában fent megnevezett társasággal szembeni bármely jogcímen történő igény érvényesítésének lehetőségét.

1. A változtatás jogát fenntartjuk. [↑](#footnote-ref-1)